
Správny súd v Bratislave NR-5S/5/2022 4022200042 29. 10. 2025 JUDr. Michaela Machová, Ph.D. ECLI:SK:SpSBA:2025:4022200042.4
Uznesenie 3 NR-5S/5/2022 Správny súd v Bratislave v právnej veci žalobcu: Factor Finance s.r.o., so sídlom Lesná 4107/6, 945 01 Komárno, IČO: 44 603 711, zastúpeného: JUDr. Ľubica Masárová, advokátka, so sídlom Landererova 6, 811 09 Bratislava - mestská časť Staré Mesto, proti žalovanému: Finančné riaditeľstvo Slovenskej republiky, so sídlom Lazovná ulica č. 63, 974 01 Banská Bystrica, IČO: 42 499 500, o preskúmanie zákonnosti rozhodnutia žalovaného č. 102268765/2021 zo dňa 15. 11. 2021, takto rozhodol: 3 NR-5S/5/2022
I. Správny súd konanie zastavuje. II. Súd priznáva žalobcovi voči žalovanému právo na úplnú náhradu trov konania. odôvodnenie: 2 NR-5S/5/2022
1. Žalobou doručenou pôvodne Krajskému súdu v Nitre (ďalej len „krajský súd“) dňa 01. 02. 2022 sa žalobca domáhal zrušenia rozhodnutia žalovaného č. 102268765/2021 zo dňa 15. 11. 2021 (ďalej len „rozhodnutie žalovaného“ alebo „napadnuté rozhodnutie“), ktorým bolo potvrdené prvostupňové rozhodnutie Daňového úradu Nitra, pobočka Komárno č. 100325476/2021 zo dňa 23. 02. 2021, na základe ktorého bol žalobcovi určený rozdiel v sume nadmerného odpočtu 10 127,58 Eur za zdaňovacie obdobie december 2015 a zároveň bol žalobcovi znížený nadmerný odpočet zo sumy 14 537,25 Eur na sumu 4 409,67 Eur. 2. Uznesením krajského súdu č. k. 5S/5/2022-103 zo dňa 28. 11. 2022 bolo súdne konanie prerušené do skončenia správneho konania o mimoriadnom opravnom prostriedku - preskúmania rozhodnutia žalovaného mimo odvolacieho konania - z dôvodu, že žalovaný podaním doručeným krajskému súdu dňa 10. 11. 2022 oznámil, že dňa 09. 11. 2022 podal na Ministerstvo financií Slovenskej republiky (ďalej len „ministerstvo“) podnet na preskúmanie žalobou napadnutého rozhodnutia mimo odvolacieho konania.
3. Dňa 02. 02. 2023 bolo krajskému súdu, na základe jeho predchádzajúcej výzvy zo dňa 11.01.2023, doručené podanie ministerstva zo dňa 01. 02. 2023 (ďalej len „podanie“). V podaní ministerstva bolo uvedené, že napadnuté rozhodnutie bolo zrušené v mimoodvolacom konaní na základe rozhodnutia ministerstva č. MF/019781/2022-77 zo dňa 02. 12. 2022, a že vec bola vrátená na ďalšie konanie a rozhodnutie. K podaniu bolo ako príloha pripojené rozhodnutie ministerstva č. MF/019781/2022-77 zo dňa 02. 12. 2022, ktorým ministerstvo podľa § 77 ods. 3 zákona č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov zrušilo rozhodnutie žalovaného a vec vrátilo na ďalšie konanie a rozhodnutie (ďalej len „rozhodnutie ministerstva“). 4. Uznesením krajského súdu č. k. 5S/5/2022-128 zo dňa 09. 03. 2023 krajský súd s poukazom na doručené podanie ministerstva rozhodol o pokračovaní v konaní. 5. Podľa § 99 písm. d) zákona č. 162/2015 Z. z. Správny súdny poriadok v znení neskorších predpisov (ďalej len „SSP“) správny súd konanie uznesením zastaví, ak preskúmavané rozhodnutie orgánu verejnej správy alebo opatrenie orgánu verejnej správy bolo medzitým zrušené alebo zmenené na základe mimoriadneho opravného prostriedku; ak zrušujúce rozhodnutie vydané v konaní o mimoriadnom opravnom prostriedku bolo následne na správnom súde napadnuté v inom konaní inou osobou alebo zmeňujúce rozhodnutie vydané v konaní o mimoriadnom opravnom prostriedku bolo následne napadnuté na správnom súde v inom konaní tým istým žalobcom, správny súd uznesením zastaví konanie len so súhlasom žalobcu. 6. Podľa § 3 ods. 1 písm. g) zákona č. 35/2019 Z. z. o finančnej správe a o zmene a doplnení niektorých zákonov v znení neskorších predpisov Ministerstvo financií ako ústredný orgán štátnej správy v oblasti daní, poplatkov a colníctva plní tieto úlohy: rozhoduje o odvolaniach proti rozhodnutiam finančného riaditeľstva a preskúmava jeho rozhodnutia mimo odvolacieho konania podľa osobitných predpisov. 7. Podľa § 170 písm. b) SSP žiaden z účastníkov konania nemá právo na náhradu trov konania, ak konanie bolo zastavené. 8. Podľa § 171 ods. 1 SSP ak účastník konania procesne zavinil odmietnutie žaloby alebo zastavenie konania, správny súd prizná trovy konania ostatným účastníkom konania. 9. Podľa § 493e SSP konania začaté a neskončené do 30. júna 2023 sa dokončia podľa tohto zákona v znení účinnom do 30. júna 2023; ustanovenie § 493f tým nie je dotknuté. 10. Správny súd konštatuje, že zrušením žalobou napadnutého rozhodnutia v mimo odvolacom konaní na základe rozhodnutia ministerstva, zanikol predmet prieskumu v rámci prebiehajúceho správneho súdneho konania. Podľa vykonaných lustrácií správny súd zistil, že rozhodnutie ministerstva, ktoré bolo inak svojimi účinkami v prospech žalobcu, nebolo na tunajšom súde v inom konaní napadnuté žalobcom, príp. inou oprávnenou osobou. Z tohto dôvodu nebolo potrebné si vyžiadať súhlas žalobcu na zastavenie konania. 11. Správny súd preto na základe uvedených skutočností rozhodol tak, že konanie podľa § 99 písm. d) SSP zastavil. 12. O trovách konania rozhodol správny súd tak, že priznal žalobcovi náhradu trov konania voči žalovanému v plnom rozsahu, keďže zrušenie/zmenu žalobou napadnutého rozhodnutia žalovaného na základe mimoriadneho opravného prostriedku je možné považovať za procesné zavinenie žalovaného podľa § 171 ods. 2 SSP (obdobne aj uznesenie Najvyššieho súdu Slovenskej republiky, sp. zn. 1Sžrk/14/2018, zo dňa 30.04.2019, ods. 18). 13. Toto uznesenie prijal senát Správneho súdu v Bratislave pomerom hlasov 3:0 (§ 139 ods. 4 v spojení s § 147 ods. 2 SSP). Poučenie:
2 NR-5S/5/2022 Proti tomuto uzneseniu je prípustná kasačná sťažnosť, ktorú môže podať oprávnený subjekt (§ 442 SSP), a to v lehote 30 dní od jeho doručenia na Správny súd v Bratislave (§ 443 ods. 2 písm. a/ v spojení s § 145 ods. 2 písm. a/ SSP v znení účinnom do 30.06.2023). Zmeškanie lehoty nemožno odpustiť (§ 443 ods. 5 SSP). V kasačnej sťažnosti sa musí popri všeobecných náležitostiach (§ 57 SSP) uviesť označenie napadnutého rozhodnutia, údaj, kedy bolo napadnuté rozhodnutie doručené sťažovateľovi, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 SSP sa podáva (sťažnostné body) a návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti. V konaní o kasačnej sťažnosti musí byť sťažovateľ alebo opomenutý sťažovateľ v zmysle § 449 ods. 1 SSP zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Povinné zastúpenie advokátom v kasačnom konaní sa nevyžaduje, ak a) má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa; b) ide o konania o správnej žalobe podľa § 6 ods. 2 písm. c) a d); c) je žalovaným Centrum právnej pomoci.

